**Latvijas Republikas valdības un Amerikas Savienoto Valstu valdības līgums par drošības palīdzību un vienībām, kas nav tiesīgas saņemt atbalstu saskaņā ar Līhija likumu**

Latvijas Republikas valdība un Amerikas Savienoto Valstu valdība (turpmāk - valdības),

atsaucoties uz pārrunām starp abu valdību pārstāvjiem attiecībā uz palīdzību, kuru Amerikas Savienotās Valstis sniedz Latvijas Republikai dotāciju veidā saskaņā ar 1961. gada Ārvalstu palīdzības aktu un Ieroču eksporta kontroles aktu vai tiem sekojošiem tiesību aktiem,

ir vienojušās par turpmāko.

I pants

Latvijas Republikas valdība un Amerikas Savienoto Valstu valdība vienojas, ka, ja vien iepriekš nav iegūta Amerikas Savienoto Valstu valdības piekrišana, Latvijas Republikas valdība nesniedz nekādu palīdzību, ko nodrošina Amerikas Savienotās Valstis saskaņā ar 1961. gada Ārvalstu palīdzības aktu vai Ieroču eksporta kontroles aktu, vai tiem sekojošiem tiesību aktiem, jebkādām Latvijas Republikas drošības spēku vienībām, kuras Amerikas Savienoto Valstu valdība, izmantojot diplomātiskos kanālus, ir identificējusi Latvijas Republikai kā vienības, kurām ir aizliegts saņemt šādu palīdzību saskaņā ar 1961. gada Ārvalstu palīdzības akta, kas ir zināms arī kā Līhija likums [*Leahy law*], 620M. pantu.

II pants

Amerikas Savienoto Valstu valdība, izmantojot diplomātiskos kanālus, paziņo Latvijas Republikas valdībai par jebkuru Latvijas Republikas drošības spēku vienību, kurai ir aizliegts saņemt šādu palīdzību.

III pants

Šis līgums stājas spēkā, abām valdībām to parakstot, un paliek spēkā, ja vien tas nav izbeigts saskaņā ar šā līguma IV pantu.

IV pants

Šo līgumu var grozīt ar savstarpēju rakstisku vienošanos. Šo līgumu var izbeigt jebkurā laikā, kādai no valdībām deviņdesmit (90) dienas iepriekš iesniedzot rakstisku paziņojumu otrai valdībai.

TO APLIECINOT, savu attiecīgo valdību pienācīgi pilnvaroti pārstāvji ir parakstījuši šo Līgumu.

NOSLĒGTS divos eksemplāros latviešu un angļu valodās, abiem tekstiem ir vienāds spēks.

|  |  |
| --- | --- |
| LATVIJAS REPUBLIKAS VALDĪBAS VĀRDĀ: | AMERIKAS SAVIENOTO VALSTU VALDĪBAS VĀRDĀ: |